‘ปตท.’ช็อปของถูก
PTT พลิกวิกฤตเป็นโอกาสซื้อกิจการถูก ลั่นหุ้นดิ่งไม่เกี่ยวปัจจัยพื้นฐาน ไตรมาส 3 ขาดทุนสต๊อกน้ำมันเล็กน้อย
6 ต.ค. 2554

PTT พลิกวิกฤตเป็นโอกาสซื้อกิจการถูก ลั่นหุ้นดิ่งไม่เกี่ยวปัจจัยพื้นฐาน ไตรมาส 3 ขาดทุนสต๊อกน้ำมันเล็กน้อย 
นายเทวินทร์ วงศ์วานิช รองกรรมการผู้จัดการใหญ่ บริษัท ปตท. (PTT) เปิดเผยว่า ผลพวงจากวิกฤตในยุโรปทำให้ราคาหุ้นทั่วโลกปรับตัวลดลง แต่กลุ่ม ปตท.กลับมองว่าเป็นโอกาสในการเข้าซื้อกิจการในต่างประเทศตามแต่ละพื้นที่ของสายธุรกิจ แต่ละบริษัท เช่น บริษัท ปตท.สำรวจ และผลิตปิโตรเลียม (PTTEP) มีฐานหลักอยู่ในออสเตรเลีย ตะวันออกกลาง พม่า และไทย 
ขณะที่ธุรกิจถ่านหินของ ปตท.มีฐานอยู่ในอินโดนีเซีย ออสเตรเลีย ธุรกิจก๊าซปิโตรเลียมเหลวอยู่ในกาตาร์ อินโดนีเซีย และออสเตรเลีย
การออกหุ้นกู้ของบริษัทนั้น นายเทวินทร์ กล่าวว่า ยังไม่เปลี่ยนแปลงจะเปิดขายหุ้นกู้ 2 หมื่นล้านบาท ในเดือน พ.ย. เพื่อทดแทนหุ้นกู้เดิมที่จะหมดอายุลง ส่วนราคาน้ำมันลดลงในระยะนี้ ทำให้ ปตท.ขาดทุนจากสต๊อกน้ำมันเพียง 10 เหรียญสหรัฐ จากต้นไตรมาส 3 ราคาอยู่ที่ 110 เหรียญสหรัฐ เหลือ 100 เหรียญสหรัฐ ปลายเดือน ก.ย.
สำหรับราคาหุ้นกลุ่ม ปตท.ที่ปรับตัวลงแรงเกิดจากความวิตกของนักลงทุนโดยพื้นฐานของกลุ่มยังแข็งแกร่งและจากการประเมินความเสี่ยงครั้งนี้ เหมือนกับที่เคยทำช่วงวิกฤตแฮมเบอร์เกอร์ปี 2551 ก็พบว่าครั้งนี้มีผลต่อเศรษฐกิจไทยน้อยและวิกฤตเป็นหนี้ภาครัฐ โดยมีธนาคารพาณิชย์เป็นเจ้าหนี้ จึงไม่กระทบต่อภาคธุรกิจของสหรัฐและยุโรป